Det er tid til at gå i tænkeboksen. Sådan lyder det fra SF's nordjyske formand, Allan Norré Pedersen, efter at SF ved tirsdagens valg halverede sine mandater i Nordjylland.

I de nordjyske kommuner og i regionsrådet er SF gået fra at have 28 mandater til at have 13. Og der er alvorligt brug for at analysere, hvad der er gået galt, siger den nordjyske SF formand Allan Norré Pedersen. - Nu er det tid til at tage en tænkepause og evaluere på, hvad der er gået galt, og hvad vi nu skal gøre bedre, siger han til P4 Nordjylland. Vesthimmerlands Kommune er en ud af blot to kommuner i hele landet, hvor SF er gået frem. Folketingspolitiker og spidskandidat i Vesthimmerland, Pernille Vigsø Bagge, mener, at SF på landsplan har været for dårlig til at kommunikere med vælgerne.